
Előterjesztés
a Közgyűlés részére
Tisztelt Közgyűlés!
Jelen előterjesztés a Budapesti Vidám Park Zrt. (továbbiakban: Társaság) vidámparki tevékenységének tervezett 2013. szeptember 30-i megszüntetése miatt bekövetkező helyzetre vonatkozó koncepció bemutatásával, a vidámparki potenciál hasznosítását célzó erőfeszítések bemutatásával, továbbá a 2013. október 1. és 2013. december 31-i közötti időszak várható feladataival foglalkozik. 
Az előterjesztés egyben kitekintést és a későbbiekben további döntések meghozatalát feltételező javaslatot ad a 2013. december 31-ét követő időszakra. Az előterjesztés tartalmazza a Társaság alapító okiratának jogtechnikai jellegű módosítását is, amely lehetővé teszi, hogy a megemelt alaptőkéjű Társaság részvényei dematerializált formában kerüljenek kibocsátásra. 
Előzmények
A Fővárosi Közgyűlés 2012. november 28-i ülésén tárgyalta a „Javaslat egyes tulajdonosi döntések meghozatalára a Budapesti Vidám Park Zrt. és a Fővárosi Állat- és Növénykert működtetésére vonatkozóan” tárgyú előterjesztést, amelynek kapcsán elfogadott 2465/2012.(XI.28.) Főv. Kgy. sz. határozat az alábbiakat tartalmazta: 
„…A Budapesti Vidám Park Zrt. 2013. szeptember 30. dátummal szüntesse meg alaptevékenységét a Városliget területén és előzetesen kinyilvánítja azon szándékát, hogy a Budapesti Vidám Park Zrt. által használt területet a Budapest Főváros Önkormányzata és a Budapesti Vidám Park Zrt. között létrejött üzemeltetési joggal vegyes földhasználati szerződés megszüntetését és a Fővárosi Állat- és Növénykert alapító okiratának módosítását követően átadja a Fővárosi Állat- és Növénykertnek az alábbi ütemezés szerint:
1.1. a Fővárosi Állat- és Növénykert a teljes terület feletti rendelkezési jogot megkapja, és az előterjesztés 2. sz. mellékletében 2. számmal jelölt  területet  a Fővárosi Állat- és Növénykert  a 2013-as szezontól családi játékparki és állatkerti szolgáltatások nyújtása céljából használja, és egyetért azzal, hogy a Budapesti Vidám Park Zrt. pedig 2013. szeptember 30-ig bérleti konstrukcióban (a Fővárosi Állat- és Növénykert-nek fizetendő jelképes bérleti díj ellenében) használja és hasznosítja a számára fennmaradó területet.”
1.2. A Budapesti Vidám Park Zrt. a területen található Fővárosi Állat- és Növénykerthez kerülő épületeket, építményeket és ingóságokat 2013. szeptember 30. napját követően Budapest Főváros Önkormányzatára ruházza, a használható, vagy értékesíthető gépeket 2013. december 31-ig elszállítja a városligeti telephelyéről. A műemlékek (elsődlegesen Körhinta, Hullámvasút, Lézer dodzsem tetőszerkezete, Barlangvasút) megóvásáról, esetleges üzemeltetéséről a terület jövőbeni gazdája, a Fővárosi Állat- és Növénykert gondoskodik, a Budapesti Vidám Park Zrt. működésének befejezését követően, 2013. szeptember 30. után.” 
A Fővárosi Közgyűlés 2470/2012.(XI.28.) számú  Főv. Kgy. határozata szerint: „A Fővárosi Közgyűlés felkérte a főpolgármestert, hogy a Vidám Park Zrt. menedzsmentjének közreműködésével készítsen hatástanulmányt és vagyonértékelést a vidámparki üzleti potenciál hasznosításával és értékesítésével kapcsolatban”.
A Fővárosi Közgyűlés 2013. február 27-ei ülésén tárgyalta a „Javaslat a Budapesti Vidám Park Zrt. üzemeltetési joggal vegyes földhasználati szerződésének megszüntetésére és a Fővárosi Állat-és Növénykert alapító okiratának módosítására” tárgyú közgyűlési előterjesztést, amelynek keretében jóváhagyta az üzemeltetési joggal vegyes földhasználati szerződés megszüntetését, a földterület Fővárosi Állat-és Növénykert (továbbiakban: FÁNK) részére történő átadását. A határozat végrehajtása már megtörtént. Budapest Főváros XIV. kerület Zugló Önkormányzatával folyamatosan zajlanak a tárgyalások a FÁNK és a vidámparki területet összekötő Varranó utca átvételéről, amelyről a Fővárosi Közgyűlés várhatóan a 2013. szeptember 30-ig dönteni fog.
 A fenti döntésével a Fővárosi Közgyűlés meghatározta a társaság tevékenysége beszüntetésével kapcsolatos alapvető kereteket, illetve döntött a vidámparki ingatlanhasználat jogi rendezéséről. 
A Fővárosi Közgyűlés 2467/2012. (XI.28.)  Főv. Kgy. számú határozattal meghozott döntésével a Budapesti Vidám Park Zrt. részére a 2013. évi szezonkezdés biztosítására 150.000 eFt összegű alárendelt tulajdonosi kölcsönt nyújtott és felkérte a társaságot, hogy a kölcsön felhasználásáról  a 2012. évi beszámoló benyújtásakor számoljon el. A Társaság megküldte a kölcsön felhasználásáról szóló tájékoztatását, amelyet az előterjesztés 3. számú melléklete tartalmaz.
A beszámoló kapcsán a Társaság könyvvizsgálója a könyvvizsgálat során az éves beszámolót, annak részeit és tételeit, azok könyvelési és bizonylati alátámasztását az érvényes nemzeti könyvvizsgálati standardokban foglaltak szerint, valamint a számviteli törvényben foglaltak és az általános számviteli elvek szerint készítettnek minősítette, és korlátozás nélküli záradékkal elfogadásra javasolta. 

Azonban a könyvvizsgáló felhívta a figyelmet arra, hogy a Budapesti Vidám Park Zrt. elvesztette saját tőkéjét, amely alapján az igazgatóságnak, illetve a tulajdonosnak azonnali intézkedési kötelezettsége van a gazdasági társaságokról szóló 2006. évi IV. törvény (Gt.) 245. § alapján. 

A Társaság Igazgatósága 2013. 03. 19. napján megtartott ülésén megtárgyalta és 6/2013.  (03.19.) sz. határozatával felhívta a tulajdonos figyelmét a társasági törvény (Gt.) szerinti tőkerendezési kötelezettségre. 

A Fővárosi Közgyűlés 2013. május 29-ei ülésén megtárgyalta a Budapesti Vidám Park Zrt. 2012. évi gazdálkodásáról szóló számviteli beszámolóját, és  felkérte a Főpolgármestert, hogy szólítsa fel a Társaság igazgatóságát, hogy tegye meg a Gt. 245.§ (1) bekezdésében foglaltak szerinti intézkedéseket annak érdekében, hogy a Fővárosi Közgyűlés soron következő ülésén a Társaság tőkevesztése miatt szükségessé váló döntéseket meghozhassa

A Gt. 245. § (1) bekezdésében foglaltak szerint: „Az igazgatóság köteles nyolc napon belül - a felügyelőbizottság egyidejű értesítése mellett - a szükséges intézkedések megtétele céljából a közgyűlést összehívni, ha tudomására jut, hogy
a) a részvénytársaság saját tőkéje a veszteség következtében az alaptőke kétharmadára csökkent, vagy 
b) saját tőkéje a 207. § (1) bekezdésében meghatározott összeg alá csökkent (a részvénytársaság alaptőkéje nem lehet kevesebb ötmillió forintnál), vagy 
c) a részvénytársaságot fizetésképtelenség fenyegeti, vagy fizetéseit megszüntette, illetve ha vagyona tartozásait nem fedezi. 
(2) Az (1) bekezdésben megjelölt esetekben a részvényeseknek határozniuk kell az alaptőke biztosításáról, illetve annak módjáról, így különösen a részvényesek által történő befizetés előírásáról, illetve az alaptőke leszállításáról, továbbá a társaságnak más társasággá történő átalakulásáról, ezek hiányában pedig a társaság megszüntetéséről.”
A Fővárosi Közgyűlés 2465/2012.(XI. 28.) számú határozatával már döntést hozott a Budapesti Vidám Park Zrt. tevékenységének megszüntetéséről 2013. szeptember 30-ai hatállyal, jelen előterjesztésben döntési javaslat kerül megfogalmazásra a Gt. 245.§ -a szerint a társaság 2014. január 1-jével megindításra kerülő jogutód nélküli megszüntetésével összefüggő végelszámolásáról.     
Jelen előterjesztés célja a Társaság tevékenységének megszüntetése miatt jelentkező pénzügyi következmények áttekintése, összhangban a Társaság 2013. évi üzleti tervével, a működési potenciál megőrzésére tett erőfeszítéseknek, a társasági vagyon értékesítésére vonatkozó javaslatnak a bemutatása, továbbá kitekintés a 2014. január 1. utáni időszak feladataira is. 
1.) A társaság rövid bemutatása

A Budapesti Vidám Park Zártkörűen működő Részvénytársaság részvényei 100%-ának kizárólagos tulajdonosa a Fővárosi Önkormányzat. A Társaság a Főváros tulajdonában lévő földrészleten vidámparki mutatványos berendezéseket működtet immár több mint 60 éve. A tehermentes földterület 100%-ban a Főváros tulajdonát képezi, amely átkerült a FÁNK-hoz a Fővárosi Közgyűlés 223-224/2013. (II.27.) Főv. Kgy. számú határozatai szerint. A telekhasználati viszonyok rendezése megtörtént és jelenleg a FÁNK-kal kötött bérleti szerződés alapján használja a Társaság. A Társaság árbevételét szinte 100%-ban az értékesített belépőjegyek jelentik.
A Társaság vagyonát az ingatlanon lévő épületek, építmények (köztük a műemlékek) és mutatványos berendezések képezik. 2012. 12. 31-én a munkavállalói átlagos statisztikai létszám 55 fő volt.


2.) A Társaság tevékenységének megszüntetésével kapcsolatos koncepció, javaslat bemutatása
Telekhasználati viszonyok
A Budapest, XIV. ker. 29732/5 hrsz-ú és 29753 hrsz-ú, természetben Budapest, XIV. ker. Állatkerti krt. 14-16. sz. alatti ingatlanok földterülete (telke) a Fővárosi Önkormányzat ingatlan-nyilvántartásba bejegyzett tulajdonát képezik. Az ingatlanokon található felépítmények (épületek, építmények) a Társaság vagyonába tartoznak. A Fővárosi Önkormányzat és a Társaság 1998. október 9. napján egymással - 2004. április 1. és 2005. június 12. napján módosított - Üzemeltetési joggal vegyes földhasználati szerződést kötöttek. A Társaságot illető ingyenes jogosultságot biztosító üzemeltetési szerződést a Fővárosi Közgyűlés megszüntette - 222/2013.(II.27.) Főv. Kgy. számú határozatával – a területet a FÁNK intézményi használatába adta.  A megállapodások nyomán a Budapesti Vidámpark Zrt. a közgyűlési határozatnak megfelelően bérleti jogviszony keretében használja a 2013-ban tovább csökkentett méretű földterületet 2013. szeptember 30-ig.
A telekhasználati viszonyok rendezése a korábbi közgyűlési határozatok alapján megtörtént, így e témakörben csak arra van szükség, hogy a Társaság alapvető működtetési viszonyait biztosítsa a FÁNK.
A Társaság könyveiben vannak azonban azok a tárgyi eszköz vagyonelemek (épületek, építmények, utak, gépek stb.), amelyek sorsáról szintén rendelkezni szükséges, a Társaság cégjogi (jogutód nélküli) megszüntetése után.
A FÁNK-hoz kerülő épületek, építmények és ingóságok átadásának módjáról és idejéről külön előterjesztés készül a Fővárosi Közgyűlés - várhatóan szeptemberi - ülésére. 
[bookmark: pr233][bookmark: pr234]2014. január 1. dátummal javasolt elrendelni a Társaság cégjogi megszüntetését végelszámolással. A végelszámoló kiválasztására akkor kerülhet sor, mikor látható, hogy az év végén sikeres volt-e a BFVK Zrt. által kiírt értékesítési eljárás. Amennyiben igen, úgy lényegében csak technikai jellegű zárásokra kell készülni, a folyamatban lévő, nem zárható ügyek kezelését pedig célszerű átadni az Alapító vagyongazdálkodási profillal rendelkező társaságának.

A volt vezető tisztségviselő kötelezettségei:

· A végelszámolás kezdő időpontját megelőző nappal a számviteli törvény alapján a cég tevékenységét lezáró beszámolót készít (jelen esetben ez megegyezik az éves beszámolóval), elvégzi mindazon feladatokat, melyeket számára a számviteli, az adóügyi vagy egyéb jogszabályok előírnak, és ezeket az okiratokat, valamint a cég iratanyagát a végelszámolónak legkésőbb a végelszámolás kezdő időpontjától számított 30. napon átadja.
· Tájékoztatás a folyamatban lévő ügyekről.
· Iratjegyzék készítése a nem selejtezhető és titkos minősítésű iratokról.












Feladatterv és menetrend:

	2013. augusztus-szeptember
	FÁNK általi közbeszerzési eljárás indítása (amennyiben szükséges)

	2013. szeptember 30.
	a Társaság befejezi üzemszerű működését

	2013. szeptember
	közgyűlési előterjesztés: adásvételi szerződés a FÁNK-kal, a FÁNK oldalán javaslat engedményezési megállapodásra és az átmeneti ÁFA finanszírozásra

	2013. szeptember-október
	közgyűlési előterjesztés: BFVK előterjesztés a pályázat(ok) eredményéről, javaslat a szerződéskötésre

	2013. október-december
	irattározás, éves beszámoló készítés, cégzárási feladatok, átadás-átvétel lebonyolítása, Kbt. szerinti ajánlatkérés végelszámolóktól

	2013. december
	közgyűlési előterjesztés: éves beszámoló, vezető tisztségviselők, felügyelő bizottsági tagok, cégvezető visszahívása, végelszámoló megválasztása, díjazásának megállapítása, alapító okiratának módosítása

	2014. január 1. 
	megkezdődik a Társaság végelszámolása



A bezárási költség alakulásának bemutatása

Az alábbiakban bemutatásra kerülő levezetés összhangban a Társaság 2013. évi üzleti tervével.
A következő táblázat a 2012. november 28-i előterjesztés része volt, mely azt jelzi előre, hogy az üzleti terv teljesülése esetén a még addicionálisan várható „bezárási költség” 349 258 195 Ft, mely összeget a Tulajdonosnak várhatóan kölcsön formájában kell a Társaság részére biztosítania 2013. szeptember 30-ig. 

[image: ]

 Forrás: Budapesti Vidám Park Zrt.
Fentiekből az is következik, hogy a Társaság vezetése tartja magát a korábbi közgyűlési döntésben foglaltakhoz, továbbá a Társaság működésének 1 évvel történő meghosszabbítása kisebb költségekkel járt, mint a Társaság tavaly év végi esetleges bezárásának lehetősége.
Az üzleti terv szerint a Társaság  2013. augusztus végén megkapja a 350 MFt tulajdonosi kölcsönt az Alapítótól, ebből kifizeti a teljes Unicredit Hungary Bank Zrt. felé fennálló banki hitelállományt (fennmaradó rulírozó hitelállomány, fennmaradó beruházási hitel állomány, egyéb technikai jellegű banki költségek), a fennmaradó szállítókat, béreket, végkielégítéseket, lezárja a függő szerződéseket. A Társaság 2013. szeptember 30-án befejezi működését, és ezzel a dátummal minden munkavállaló megkapja a felmondását. A leghosszabb felmondási idő 90 nap, ami azt jelenti, hogy azon munkavállalók, akik ebbe a kategóriába esnek, azok a felmondási idejüket 2013. november 14-ig töltik. A végkielégítések kifizetése folyamatosan történik az Mt. szabályai szerint, minden alkalmazott esetében az utolsó munkában töltött napon, 2013. október 15. és november 14. között.

3.) A menedzsment tájékoztatása a vidámparki potenciál működtetéséről, a vagyonértékelési folyamat elindításáról, javaslat a Budapest Főváros Vagyonkezelő Központ Zrt.-vel kötendő szerződésre
A.) A menedzsment mindent megtett a vidámparki potenciál működtetésének optimalizálása érdekében. A jelenlegi tulajdonosi-működési peremfeltételek mellett és a jelenlegi gazdasági helyzetben további megtakarítások nem lehetségesek, ahhoz, hogy a látogatószámot jelentősen növelni lehessen, ahhoz a Társaság működtetésének olyan szintű átalakítása, és olyan fejlesztések indítása lenne szükséges, melyhez a források nem álltak, nem állnak rendelkezésre.

Fentiekre, és a korábbi közgyűlési határozatokban foglaltakra való tekintettel, a városvezetés és a menedzsment erőfeszítései nem arra irányultak, hogy önkormányzati pénzügyi invesztícióval történjen meg a vidámparki potenciál „átörökítése”, hanem kifejezetten magánbefektetői kockázatra és kezdeményezésre. A menedzsment minden olyan esetben, amikor ilyen típusú megkeresés érkezett, rendelkezésre állt, bemutatta a parkban lévő mutatványos berendezéseket, amennyiben igény volt rá, elmondta szakmai véleményét, tapasztalatát. Amennyiben a városvezetést keresték meg érdeklődők, úgy az előkészítő találkozókon a városvezetés szintén nyitott volt arra, hogy Budapesten újabb magántulajdonban lévő vidámpark létesüljön.

Sajnálatos módon, mindeddig nem történt olyan komoly befektetői jelentkezés, illetve nincs jelenleg olyan stádiumban, amelyet egy közgyűlési előterjesztésben be lehet mutatni.
Ennek indokai a következők:

A jelenlegi finanszírozási környezetben egy zöldmezős beruházás megvalósításának nagyon kicsi az esélye, egyfelől a banki forráskihelyezés problémái, a nagyszámú és költséges mutatványos berendezések, az infrastruktúra kiépítésének költségei miatt, másfelől a fizetőképes kereslet elégtelen volta, népsűrűségi és mobilitási problémák miatt. Előbbiből egyértelmű, hogy a megtérülés jelenleg olyan szintű kockázati prémiumot hordoz, amely a megvalósítást már a tervezési fázisban is rendkívül megnehezíti. 

Hangsúlyozni szükséges, hogy a megfelelő telek, földterület rendelkezésre állása egy új vidámparki projekt lényeges, és meghatározó, de nem egyedüli eleme. A teleknek megfelelő közlekedési kapcsolatokkal, infrastruktúrával kell rendelkeznie, a jó elhelyezkedés a jelenlegi gazdasági viszonyok mellett kulcsfontosságú. Látható, hogy az alkalmas telkek köre így már szűkebb, de a Fővárosban több olyan, akár fővárosi, akár kerületi, akár magántulajdonban lévő nagyobb kiterjedésű telek alkalmas lehet a fejlesztés megvalósítására.    

Az elvégzendő feladatok finanszírozási háttere már túlmutat azon a kereten, amelyet a Társaság a működési bevételeiből fedezni képes. Amennyiben az új vidámpark koncepciójának kialakítása tényleges igényként merül fel, úgy mindenképpen szükséges egy projektszervezet felállítása. A projektszervezet szakmai kontrollját a Park jelenlegi vezetése képes lenne ellátni, ugyanakkor ennek finanszírozását a Vidám Park saját árbevételéből már nem képes fedezni.
A konkrét befektetői érdeklődések bemutatása:

- Népligeti fejlesztés prezentációja, az első találkozó után a projekt ellehetetlenült,

- Csepeli szabadidőpark kialakítása, a Budapesti Kereskedelmi és Iparkamara szakértői, külső szakértők és befektető társaság bevonásával koncepciót és megvalósítási tanulmányt dolgoztak ki, melynek első koncepcionális része készült el, a Társaság könnyen mozdítható és legfőképpen gazdaságosan üzemeltethető egységeit kívánta áttelepíteni és hasznosítani a név átörökítésével, és részben annak hagyományait felhasználó tematikus Park létrehozásával, amely környezetvédelmi szempontoknak is megfelel, energetikailag és funkcionálisan egymásra épül. A programnak jelentős munkahelyteremtő, és a területnek jelentős fejlődéssel járó értéknövekedést adhatott volna. A program második befejező fázisa a befektető konkrét pénzügyi teljesítőképességének bizonyítása hiányában nem valósulhatott meg.

- Szórványos ingatlan befektetői érdeklődések: Itt általánosságban elmondható, hogy e befektetői csoportok telekingatlannal rendelkeztek és a telekingatlanhoz kerestek megfelelő attrakciót. A finanszírozási költségek volumene és/vagy a telek elégtelen mérete/fekvése miatt ezek az érdeklődések fokozatosan elhaltak. Befektetői érdeklődés volt tapasztalható a Társaság által használt telek tekintetében is, de ezeket a szándékokat a FÁNK területbővítése eleve irrelevánssá tette.
Az üzleti potenciál hasznosításával kapcsolatos anyagot a 2. számú mellékletben mutatjuk be.
B.) A Társaság Igazgatósága döntése nyomán megbízásra került a Budapest Főváros Vagyonkezelő Központ Zrt. a Társaság teljes vagyona értékelési feladatainak elvégzésével. 
C.) Tekintettel a kizárólag fővárosi tulajdonú Budapest Főváros Vagyonkezelő Központ Zrt. szakirányú tevékenységére, tapasztalataira, és felkészültségére, javasoljuk a BFVK Zrt-t megbízni a mutatványos berendezések összességének értékesítésével.

Javasoljuk a csomagban történő értékesítést, mivel ezzel az Alapító megadja a lehetőséget arra, hogy a vidámparki működési potenciál egyben maradjon.

Javasoljuk, hogy a BFVK az értékesítési eljárások során az alábbi főbb szempontok szerint járjon el: 

- nyilvános, egyfordulós pályázati eljárás, Társaságnál működtetett adatszobával,
- az értékelési eljárás egyetlen szempontja a megajánlott vételár nagysága,
- az adásvételi szerződések hatályba lépésének feltétele az Alapító jóváhagyó határozata, 
- az ajánlattevőnek ajánlatában kötelezően vállalnia kell a szállítási és szerelési költségeket. 



4.) Részvények dematerializálására vonatkozó javaslat bemutatása 

A 1439/2012. (VI.20.) Főv. Kgy. számú határozatában arról döntött, hogy  a Társaság alaptőkéjét 50.000 eFt-ról 100.000 eFt-ra megemeli nem pénzbeli hozzájárulásnak a Társaság rendelkezésére bocsátásával új részvények zártkörű forgalomba hozatalával, úgy hogy a  Társaság az alaptőke-emelés során összesen  500 db „A” sorozatú egyenként 100.000 Ft névértékű névre szóló részvényt hoz forgalomba.  
A Fővárosi Törvényszék Cégbírósága Cg.01-10-042417/127. számú végzésével a Társaság jegyzett tőkéjének változását bejegyezte. A Budapesti Vidám Park Zrt.  Igazgatósága az új részvények kibocsátása kapcsán megvizsgálta, hogy milyen formában kerüljenek kibocsátásra a Társaság részvényei. Költséghatékonysági szempontból és az egyszerűbb kezelés (értékpapír számla) miatt javaslatot tett az Alapítónak a dematerializált részvények kibocsátására. 
A gazdasági társaságokról szóló 2006. évi IV. törvény (Gt.) 180.§ (1) bekezdésében foglaltak alapján „…a dematerializált részvény elektronikus úton létrehozott, rögzített, továbbított és nyilvántartott, az értékpapírokra vonatkozó külön törvényben meghatározott tartalmi kellékeit azonosítható módon tartalmazó adatösszesség, amelynek nincs sorszáma. Dematerializált részvény esetén a részvényes nevét, valamint az azonosításhoz szükséges egyéb adatait az értékpapír–forgalmazó által a részvényes javára vezetett értékpapírszámla tartalmazza.”
Dematerializált részvénynél tehát– szemben a nyomdai úton előállított részvénnyel – a részvény nem kerül fizikailag kibocsátásra.
A Gt. 198.§ (2) bekezdése alapján a nyomdai úton előállított részvény dematerializált részvénnyé alakítható át. Az átalakítás részletes szabályait az értékpapírról szóló törvényi rendelkezések állapítják meg (a tőkepiacról szóló 2001. évi CXX. törvény). A dematerializált részvényeket a KELER Zrt. keletkezteti. Figyelemmel a Gt. 231.§ (2) bek. g.) pontjára (társaság legfőbb szervének kötelező hatásköre) is, a Társaság alapító okiratának 9.7. x) pontja értelmében a részvények dematerializálásáról szóló döntés a Fővárosi Közgyűlés hatáskörébe tartozik. 
A részvények dematerializálása miatt szükséges a Társaság alapító okiratának módosítása az alapító okirat 4.4. pont alatti és a 6. és 8. fejezetekben, részvényekre vonatkozó szövegrészek vonatkozásában. (6. számú melléklet). Az alapító okirat egyéb rendelkezései változatlanok maradnak.
Az Igazgatóság és Felügyelő Bizottság döntése alapján, a tulajdonos egyetértésével elkészült a javaslat a nyomdai úton előállított részvények dematerializálása tárgyában. 
Az előterjesztéshez csatolásra kerül a társaság korábbi és jelenlegi vezérigazgatójának nyilatkozata a részvények nyomdai úton történő előállításáról. 
A részvények átalakítását az indokolja, hogy az Alapító társaságainak többsége már dematerializált részvényekkel rendelkezik, így célszerűbb és egyben gazdaságosabb is a részvények ellenértékének részvényszámlán történő nyilvántartása. Az Igazgatóság határozatának elfogadását és az Alapító döntését követően elkészül a Társaság alapító okirat módosítása, a KELER Zrt-nél megtörténik a részvényfajták szerinti ISIN azonosító kikérése, majd megtörténik a nyomdai részvények bevonása, illetve a részvények ellenértékének az Alapító értékpapír számláján történő jóváírása, ezáltal a részvények nyilvántartása költségtakarékosabb módon valósul meg. 
A döntéshez kapcsolódó költségvetési rendelet-módosításra jelen közgyűlési ülés külön napirendjén kerül sor.
A fentiek alapján az alábbi határozati javaslatokat terjesztem a t. Közgyűlés elé: 
Határozati javaslat
A Fővárosi Közgyűlés úgy dönt, hogy:
 
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56.§ (1) bekezdésében foglaltak alapján, a Budapesti Vidám Park Zrt. (Társaság) - székhelye: 1146 Budapest, Állatkerti körút 14-16., cégjegyzékszám: Cg. 01-10-042417 - legfőbb szervének hatáskörében eljárva:

1.1. A Budapesti Vidám Park Zrt. (Társaság) vidámparki tevékenységének 2013. szeptember 30-i megszüntetésére való tekintettel, a Főpolgármester útján ezen alapítói döntéséről a 2006. évi IV. törvény (Gt.) 284.§ (2) bekezdése alapján tájékoztatja a Társaság vezető tisztségviselőit, egyben a Gt. 22.§-ának (5) bekezdésére figyelemmel utasítja a Budapesti Vidám Park Zrt. Igazgatóságát, hogy a Társaság a fennálló kötelezettségeit teljesítse, a kötelezettségek alól a jövőt illetően teljes körűen mentesüljön, a vidámparki működés megszüntetéséhez szükséges alábbi intézkedéseket hozza meg:
- a Társaság alaptevékenysége megszűnésére tekintettel a Társaság folyószámla- és beruházási hitele visszafizetésre kerüljön,
- a Társaság szállítói tartozásai kifizetésre kerüljenek,
- a Társaság munkavállalóinak munkaszerződései a törvényes előírások betartásával megszüntetésre kerülnek 2013. szeptember 30. dátummal, az ezzel összefüggő kötelezettségek (végkielégítések és adók) kifizetésre kerüljenek,
- a Társaság adó- és egyéb kötelezettségei kerüljenek rendezésre.
- a Társaság a könyvek zárását előkészíti, a pályázati értékesítési folyamattól függően a mutatványos berendezések szerelése terén együttműködik, szükség esetén a téliesítést elvégzi.
    határidő:	2013.december 31.
    felelős: 	Főpolgármester

Egyetért azzal, hogy a Fővárosi Állat- és Növénykert – 2013. december 31-ig megkötött külön megállapodásban - biztosítsa a Budapesti Vidám Park Zrt. részére a működéséhez szükséges alapvető feltételeket (területre, épületbe történő bejutás, iroda- és műhely épület használata) 2013. december 31-ig, annak érdekében, hogy a Budapesti Vidám Park Zrt. vezetése a zárási, átadás-átvételi feladatoknak eleget tudjon tenni, és - az értékesítési folyamat kimenetelétől is függően – a mutatványos üzemek szerelésében közreműködjön, illetve szükség szerint a téliesítést meg tudja oldani. 
határidő:	2013. december 31.
felelős: 	Főpolgármester


Előzetesen kinyilvánítja azon szándékát, hogy 2014. január 1. dátummal induljon meg a Budapesti Vidám Park Zrt. végelszámolása. Felkéri a főpolgármestert, hogy a Társaságot érintő, a vidámparki tevékenység megszűntetése miatt szükséges, a Társaság jogutód nélküli megszüntetésével végelszámolásával összefüggő, további cégjogi intézkedésekre vonatkozó javaslatot terjessze a Fővárosi Közgyűlés elé.
Határidő: 2013. november 30. (az előterjesztés benyújtására) 
Felelős: Főpolgármester


A Budapesti Vidám Park Zrt. részére a 2013. évi szezon zárásával összefüggésben felmerülő kiadásokra (bankkölcsön, bér és végkielégítések, szállítói tartozások, adókötelezettségek rendezése) 350.000 eFt alárendelt tulajdonosi kölcsönt nyújt 2013. december 31-i visszafizetési határidővel. A Társaság a kölcsön felhasználásáról a 2013. évi beszámoló benyújtásakor köteles a Fővárosi Közgyűlés felé elszámolni. 
határidő:   2013. december 31. 	
felelős: 	Főpolgármester


A 350.000 ezer Ft fedezet biztosítása érdekében csökkenti a „919401 Előző városvezetés örökségének kezelésére céltartalék” cím kiadási előirányzatát 350.000 ezer Ft-tal, ezzel egyidejűleg azonos összeggel megemeli a „813502 Vidám Park Zrt. cím” kiadási, azon belül működési célú visszatérítendő támogatások, kölcsönök nyújtása című előirányzatát. Felkéri a főpolgármestert, hogy a döntéshez kapcsolódó költségvetési rendelet módosítást terjessze a Fővárosi Közgyűlés elé.

Határidő: 2013. júniusi költségvetési rendelet módosítása
Felelős: Főpolgármester

Jóváhagyja és megköti a 350.000 ezer Ft összegű alárendelt tulajdonosi kölcsön nyújtására vonatkozó megállapodást az előterjesztés 4. számú melléklete szerinti tartalommal. Felkéri a főpolgármestert vonatkozó megállapodás aláírására.
Határidő: 2013. június 28. 
Felelős: Főpolgármester









Tudomásul véve az üzleti potenciál működtetéséről szóló tájékoztatót, egyetért azzal, hogy a korábban megszületett közgyűlési döntésekkel egyezően a pályázati kiírás a mutatványos üzemek egyben történő értékesíthetőségét tartalmazza, ezzel összefüggésben utasítja a Budapesti Vidám Park Zrt.-t, hogy a Budapest Főváros Vagyonkezelő Központ Zrt. –vel kösse meg az értékesítés lebonyolítására vonatkozó megbízási szerződést az  előterjesztés  5. számú melléklete szerinti tartalommal.  A megbízási szerződés elválaszthatatlan mellékletét képezi a mutatványos berendezések (és tartozékainak) felsorolása.

határidő:	2013. június 28. (az első pályázati felhívás megjelentetésére)
felelős: 	Főpolgármester

Úgy dönt, hogy a Budapesti Vidám Park Zrt. tulajdonában lévő értékesíthető mutatványos berendezések értékesítéséből származó bevételt a Társaság köteles a Fővárosi Önkormányzat számlájára utalni 2013. december 31-ig a Főváros Önkormányzat által nyújtott tulajdonosi kölcsönök törlesztése céljából.
határidő:	2013. december 31. (a vételár átutalására)
felelős: 	Főpolgármester

Egyetért azzal, hogy a Budapest Főváros Vagyonkezelő Központ Zrt.  a Budapesti Vidám Park Zrt. megbízásából a mutatványos berendezések értékesítése tekintetében az értékesítési pályázatot hirdesse meg és bonyolítsa le. Az értékesítési eljárásokat lezáró jogügyleteket (adásvételi szerződéseket) be kell terjeszteni jóváhagyásra a Fővárosi Közgyűlés elé 2013. november 30-ig. Az első pályázat esetleges eredménytelensége esetén az értékesítési pályázatot változatlan feltételekkel haladéktalanul újra ki kell írni.

határidő:	2013. november 30.
felelős: 	Főpolgármester

Felkéri a főpolgármestert, hogy a Budapest Főváros Vagyonkezelő Központ Zrt. vezető tisztségviselőit értesítse, hogy a Zrt. az általa bonyolított értékesítési eljárások során az alábbi főbb szempontok szerint járjon el: 
 - nyilvános, egyfordulós pályázati eljárás,
 - az értékesítési eljárás tárgya mutatványos berendezések összessége (csomagértékesítés),
 - az értékelési eljárás egyetlen szempontja a megajánlott vételár nagysága,
 - az adásvételi szerződések hatályba lépésének feltétele az Alapító jóváhagyó határozata, 
- az ajánlattevőnek ajánlatában kötelezően vállalnia kell a szállítási és szerelési költségeket. 
- Amennyiben a kétszeri  meghirdetésben a csomagban történő értékesítés nem jár eredménnyel, úgy egyenként kell megkísérelni az értékesítést.

határidő:	2013. június 28. (az első pályázati felhívás megjelentetésére)
felelős: 	Főpolgármester


Úgy dönt, a gazdasági társaságokról szóló 2006. évi IV. törvény 198.§ (2) bekezdése és 231.§ (2) bekezdés g.) pontja alapján - a Társaság igazgatóságának javaslata alapján - hogy dematerializált részvénnyé alakítja a Társaság 999 db „A” sorozatú  egyenként 100.000 Ft névértékű névre szóló törzsrészvényét, és 1 db „B” sorozatú 100.000 Ft névértékű névre szóló szavazatelsőbbséget biztosító részvényét.
[bookmark: _GoBack]
Módosítja a Társaság alapító okiratát az előterjesztés 6. számú melléklete szerinti tartalommal, egyben elfogadja a Társaság módosításokkal egységes szerkezetbe foglalt alapító okiratát az előterjesztés 7. számú melléklete szerinti tartalommal, és felkéri a főpolgármestert az alapító okirat módosítás és az egységes szerkezetű alapító okirat aláírására.
határidő:	30 nap
felelős: 	Főpolgármester

Határozathozatal módja: 4., 5., 11., 12., számú határozati javaslatok esetében minősített, az 1., 2., 3., 6., 7., 8., 9., 10.,  számú határozati javaslatok esetében egyszerű szavazattöbbség

Budapest, 2013. június  „   ”
	

	  Dr. Bagdy Gábor
főpolgármester-helyettes

	Láttam:

	Sárádi Kálmánné dr.
főjegyző





Mellékletek:
Fővárosi Közgyűlés 2012. november 28-ai határozatai
Vidámparki potenciál értékesítésével összefüggő részletes tájékoztató
Tulajdonosi kölcsön felhasználásról szóló tájékoztató
Tulajdonosi kölcsön megállapodás tervezete 
Budapesti Vidám Park Zrt. és a BFVK Zrt. közötti, az értékesítés lebonyolítására vonatkozó megbízási szerződés tervezete  
Budapesti Vidám Park Zrt. alapító okirat módosítás tervezete 

Működés vége

Esetleges 2012. 

december 31. bezárás 

költségei

2013 terv

Peremfeltételek

Várható Látogatószám (2012 tény) 281 263 274 141

Árbevétel 796 894 017 Ft 1 520 425 103 Ft

Összes költség és ráfordítás 982 659 000 Ft 1 589 329 350 Ft

Eredmény -185 764 983 Ft -68 904 246 Ft

Bezárás költségei

Beruházási hitel EUR 285, CHF 235 80 000 000 Ft 38 000 000 Ft

Igénybevett folyószámla hitel 200 000 000 Ft 127 955 474 Ft

Szállítók, egyéb kötelezettség 100 000 000 Ft 51 412 415 Ft

Egyéb rövid lejáratú kötelezettség 91 890 306 Ft 36 890 306 Ft

Végkielégítés 100 178 086 Ft 95 000 000 Ft

Összesen 572 068 392 Ft 349 258 196 Ft

Addicionális tulajdonosi forrásbiztosítás (2012 decemberében) 150 000 000 Ft

Mindösszesen 572 068 392 Ft 499 258 196 Ft

Addicionális tulajdonosi forrásbiztosítás 150 000 000 Ft 349 258 196 Ft

Addicionális tulajdonosi forrásbiztosítás kumulált 150 000 000 Ft 499 258 196 Ft

